ערוץ החיים הטובים

ערוץ החיים הטובים הוא ערוץ ישראלי בבעלות חברת ההפקות "ענני", העוסק בנושאי לייף סטייל ומשודר ב- yes+, ב-HOT וב-NEXT TV.

היסטוריה
הערוץ עלה לשידור ב-14 באוגוסט 2000 בחברת הלוויין yes, כחודש לאחר תחילת שידוריה, בניהולה של דפנה פרנר. הוא הופק על ידי חברת "ענני תקשורת" כגרסה ישראלית של ערוץ אוסטרלי אותה ייצגה בישראל, שעסק בעיקר בתוכניות סגנון חיים, פנאי, עיצוב, אוכל ותיירות; והיא שילבה בו גם תוכניות בהפקה מקומית. כשנה לאחר שעלה לאוויר דווח כי כ-50% מלקוחות חברת yes רכשו אותו והוא אחד מהערוצים הנצפים ביותר שלה. באוגוסט 2001 צורף לחבילת הערוצים הדיגיטליים של חברת הכבלים מת"ב, ובאוקטובר 2001 ערוצי זהב ותבל גם רכשו אותו לשידור. עם מיזוג חברות הכבלים לחברת אחת, הוא החל להיות משודר גם לכל לקוחות הטלוויזיה בכבלים בישראל, החל מ-2002 (עם כי תחילה רק למנויים דיגיטליים), וזכה להצלחה רבה בקרב הצופים גם בכבלים.

בפברואר 2002 הכריז הערוץ על עונה חדשה עם הפקות מקור נוספות (בהם "מבתים" בהנחיית גילת אנקורי ו"מורי דרך" בהנחיית יעל אבקסיס) והשקה של שירותי תוכן אינטראקטיביים. בדצמבר 2003 השיק לוח שידורים חדש, בו עלה מספר שעות השידור השבועי ל-50 במקום 17 שעות (לא כולל שידורים חוזרים), רצועת לילה המשודרת בין השעות 22:00 עד 00:30 ועשרות תוכניות רכש נוספות.

החל מ-2006 פוצל הערוץ לערוצים נוספים, שעוסקים בנושאים ספציפיים, כולל: "ערוץ הבריאות" שעלה לאוויר במאי 2006 ב-yes וב-HOT, ערוץ האוכל שעלה לשידור ביוני 2007 בהשקעה של כ-1.5 מיליון דולר וערוץ הטיולים שעלה לשידור בפברואר 2008 ב-YES.

בספטמבר 2006 השיק הערוץ פורטל אינטרנט בהשקעה של כמיליון שקל.

בדצמבר 2009 החל ערוץ החיים הטובים להיות משודר לקהל הישראלי בארצות הברית, באמצעות חברת הלוויין Dish Network.
פרסום סמוי
ביולי 2004 הודה בעלי הערוץ אודי מירון בשילוב פרסום סמוי בהפקות המקור שלו לצורך מימונם, וסמנכ"ל השיווק של HOT אמר "שהפרסום הסמוי הוא זה שמאפשר לנו לעלות לאוויר ערוצים חדשים, שאחרת לא היה משתלם לנו להעלות לאוויר". ביוני 2005 המועצה לשידורי כבלים ולשידורי לוויין שלחה לראשונה מכתב הפרה ל"ערוץ החיים הטובים" על שילוב פרסום סמוי בתוכנית עיצוב וסטייל שהגישה סנדרה רינגלר ותוכנית נוספת. בהמשך שילם הערוץ מספר פעמים קנסות על שילוב פרסום סמוי ותוכן שיווקי.

 שידורי הערוץ 
 תוכניות מקור ישראליות 
 "מגזין תרבות" בהנחיית דליק ווליניץ - שודר בשנים 2000–2003.
 "מבתים" עם גילת אנקורי - תוכנית אירוח ושיחה בבתים של אנשי האלפיון העליון.
 "מורי דרך" עם יעל אבקסיס - שיחות בנושאי רוחניות וניו אייג'.
 "צוקריה" - תוכנית בישול בהגשת השף ניר צוק ששודרה 2002 ואחר כך גם בזכיינית ערוץ 2 "טלעד".
 "מדריך חופים" עם ניר צוק -סדרה בה צוק מטייל בחופי ישראל.
 "דרך היוגה" - סדרה של שיעורי יוגה שהועברו על ידי מורים ישראלים מובילים בהם ענת צחור.
 "מגזין החיים הטובים" - תוכנית לייף סטייל שמשודרת החל מ-2005, העוסקת בתחומי: אופנה, עיצוב, תיירות ונופש, שהייתה לתוכנית הדגל של הערוץ. בין המנחים והכתבים של התוכנית במשך השנים היו: גיא זו-ארץ, מושיק גלאמין, שלי גפני, איתן אורבך, שירלי גליק, ניר צוק (הגיש פינה על תיירות וחופשות), אלינור בשן (הגישה פינה בנושאי אופנה), אלן ליקא ((הגישה פינה בנושאי עיצוב), ורד ספיבק (הגישה פינה בנושאי קוסמטיקה), גאלה קוגן, שרון איילון, נועם טור, שי-לי שינדלר ויעל גולדמן.
 "עד הפרט האחרון עם מיקה וירון" - תוכנית בישול עם השפים מיקה שרון וירון קסטנבוים.
 "על הדרך" - סדרה בה גבי ניצן נפגש עם 13 אנשים שיצאו למסע ששינה את חייהם.
 "החיים על פי נועה תשבי" - תוכנית אירוח בהנחיית נועה תשבי.

 תוכניות רכש 
בישול
 "דיליה סמית: כיצד לבשל"
 תוכניתו של השף קית' פלויד
 תוכניתו של השף אנתוני בורדיין
 "ג'יימי אוליבר עושה בית ספר" - סדרה בה השף ג'יימי אוליבר מנסה לבצע שינוי בהרגלי התזונה של ילדי בריטניה.
 "דו-קרב במטבח"
 "השפים הטובים בעולם"
 "מסעדות בשיפוץ"
 "לבשל כמו שף" ("Cuisinez Comme un Grand Chef").
 "אוהבים לאכול" עם ז'אן לוק פטירנו.
 "סעודה במבחן"
 "גורדון רמזי פותח את הפה"
 "גורדון רמזי מבשל באמריקה"
 "גורדון רמזי: מלונות מהגיהנום"

עיצוב
 "קולין וג'סטין משתלטים על הבית"
 "יום יום בית" עם לינדה ריבס
 "נייט ברקוס מארח"

לייף סטייל
 "חזרה לאלוהים"
 "מרתה" - תוכנית הלייף-סטייל היומית של כוהנת הבית והפנאי האמריקאית מרתה סטיוארט. 
 "מארגן המסיבות" עם בראיין רייס ובראיין דובין
  "מי רוצה להיות הילטון"- תוכנית המציאות של קאתי הילטון.
 "החיים על פי אד"
 "מרי, מלכת הקניות" (Mary, Queen of shops)
 "ורודים בדרכים" - תוכנית תיירות לקהילת ההומואים והלסביות
 "סטייל של כוכבים" - תוכנית ריאליטי 
איכות הסביבה
 "הבית של השכן ירוק יותר" (World's Greenest Homes) - סדרה על הבתים הירוקים המעוצבים ביותר בעולם.
 "אדום, כתום... ירוק!" (Red Hot & Green) - סדרה שסוקרת את הדרכים הזמינות והזולות להפוך בתים למעוצבים אך גם ידידותיים יותר לסביבה.
 "משפחת הירוקים" (Green Me Up) - סדרת ריאליטי שהיא תחרות בין שתי משפחות שכנות שהופכות את בתיהן לידידותיים יותר לסביבה באמצעות בידוד, רכישת מוצרי חשמל חסכוניים ושינוי אורח החיים.
 "לא עוצרים בירוק" (Outrageous Wasters) - סדרת ריאליטי בה משפחה בריטית ממוצעת ובזבזנית נשלחת למחנה מבודד, ללמוד איך לחיות בלי מים זורמים, בלי חשמל ובלי מזון ארוז, בשעה שצוות מומחים הופך את ביתם לחממה ירוקה וידידותית לסביבה.
קישורים חיצוניים

 ערוץ החיים הטובים באתר יוטיוב
  - ריאיון עם מנכ"ל הערוץ שרון למברגר
הערות שוליים

החיים הטובים